《元祐辛未上元后一日同周文之刘瑞迈章纵矩游浮玉》
宋代·米芾

近臈昔夹衣，入春今重裘。天运亦已广，四序或不周。

张灯儿戏歇，发兴在沧洲。兹山通玄府，瑶坛帝曾游。

荷衣可荐藻，神清不沉牛。厌俗入喧乱，风波屡为忧。

昨夕净名天，结客涌不留。一唈寄心契，江澄客漾舟。

冰磴若见拒，寒荄如有愁。大块欲动蛰，阴壑尚潜虬。

重赏定谁与，春光会和柔。临旷摄北若，持坏结东流。

卧石带白云，勒崖托千秋。焦公心赏佳，扫迹愿相投。

分山飞鸟争，划水游鳞雠。借我一锡地，为公瓢挂头。

作者简介：米芾（1051-1107），北宋书法家、画家，书画理论家。祖籍太原，迁居襄阳。天资高迈、人物萧散，好洁成癖。被服效唐人，多蓄奇石。世号米颠。书画自成一家。能画枯木竹石，时出新意，又能画山水，创为水墨云山墨戏，烟云掩映，平淡天真。善诗，工书法，精鉴别。擅篆、隶、楷、行、草等书体，长于临摹古人书法，达到乱真程度。宋四家之一。曾任校书郎、书画博士、礼部员外郎。